《游水乐洞诗》
宋代·任希夷

万舞列帝所，九韶奏虞庭。
群公日拱北，星斗光荧荧。
兹辰适休沐，联骑来郊坰。
爱此一泓玉，中有太古声。
细响叶宫祉，大半希咸茎。
自然天籁鸣，独行幽耳听。
镇以潜虬灵，卫以石兽狞。
佳哉乐兹游，驭言举彼觥。
谁欤昔经始，今已归明廷。
巨丽所未睹，幻眇真难句。
健笔哦五字，当代推善鸣。
清幽极模写，细读令人醒。

作者简介：眉州眉山人，徙居邵武，字伯起，号斯庵。任伯雨曾孙。孝宗淳熙二年进士。曾从朱熹学，熹称为开济士。宁宗开禧初，为礼部尚书，奏为周敦颐、程颢、程颐赐谥。进端明殿学士、签书枢密院事兼权参知政事，寻提举临安洞霄宫。卒谥宣献。